

**ИНФОРМАЦИЈА О ИНСПЕКЦИЈСКОМ НАДЗОРУ**

**ПОКРАЈИНСКЕ ГРАЂЕВИНСКЕ ИНСПЕКЦИЈЕ У 2018. ГОДИНИ**

**2 ИЗВРШИОЦА ДО 18.09.2018.**

**Ванда Мога,** дипл.инж.грађ.- покрајински грађевински инспектор;

**мр Милутин Татић**, дипл.инж.грађ.- покрајински грађевински инспектор.

**1 ИЗВРШИЛАЦ ОД 19.09.2018. - 31.12.2018.**

**мр Милутин Татић**, дипл.инж.грађ.- покрајински грађевински инспектор.

1. **УВОД**

У оквиру Сектора за инспекцијске послове Покрајинског секретаријата за енергетику, грађевинарство и саобраћај формиран је Сектор за саобраћај и инспекцијски надзор, а при њему Одељење за инспекцијски надзор у саобраћају и грађевини. Покрајинска грађевинска инспекција обавља следеће послове: инспекцијски надзор над применом закона и других прописа који се односе на изградњу и одржавање објеката; обављају се послови који се односе на извршење решења о уклањању објеката; пружа стручна помоћ органима, организацијама и грађанима у вези примене прописа из надлежности Секретаријата; студијско-аналитички послови из делокруга Сектора и врше други послови утврђени законом и општим актом.

**1.1 Надлежности**

Послови инспекцијског надзора грађевинске инспекције су се на територији Аутономне покрајине Војводине до доношења Закона о утврђивању одређених надлежности аутономне покрајине („Службени гласник Републике Србије“, број 6/2002 и 101/2007 - др. закон) обављали у Министарству урбанизма и грађевина - Одсеку за управно надзорне послове грађевинске и урбанистичке инспекције за територију АП Војводине са седиштем у Новом Саду. Омнибус законом донетим 2002. године, а касније и Законoм о утврђивању надлежности Аутономне покрајине Војводине („Службени гласник Републике Србије“, број 99/2009 и 67/2012-одлука УС), а у складу са Законом о планирању и изградњи из 2009. године, ови послови су поверени Аутономној покрајини Војводини.

Чланом 172. Закона о планирању и изградњи („Службени гласник Републике Србије“, број 72/2009, 81/2009-исправка, 64/2010-одлука УС, 24/2011, 121/2012, 42/2013-одлука УС, 50/2013-одлука УС, 54/2013-решење УС, 98/2013-одлука УС, 132/2014, 145/2014 и 83/2018, у даљем тексту: Закон), утврђено је, у ставу 1. да надзор над извршавањем одредаба овог Закона и прописа донетих на основу овог Закона врши министарство надлежно за послове урбанизма и грађевинарства, а у ставу 2. да инспекцијски надзор врши надлежно министарство преко инспектора у оквиру делокруга утврђеног Законом. Ставом 3. истог члана аутономној покрајини поверено је вршење инспекцијског надзора у области просторног планирања и урбанизма на територији аутономне покрајине и над изградњом објеката за које издаје грађевинску дозволу на основу овог закона, као и надзор над радом градских и општинских грађевинских инспектора на територији аутономне покрајине.

Према члану 41. Покрајинскe скупштинскe одлукe о покрајинској управи (''Службени лист АПВ'', број 34/14, 54/14 и 37/16), послови инспекцијског надзора у области изградње објеката, су у надлежности Покрајинског секретаријата за енергетику, грађевинарство и саобраћај.

Сходно одредбама Закона о планирању и изградњи, послови инспекцијског надзора у области изградње објеката поверено је општинама/градовима за објекте за које грађевинску дозволу издаје локална самоуправа.

1. **СУБЈЕКТИ НАДЗОРА**

- надзор над радом општинских и градских органа који су надлежни за послове грађевинске инспекције

- надзор над изградњом објеката на територији АП Војводине за које дозволе за извођење радова на основу закона издаје Покрајински секретаријат енергетику, грађевинарство и саобраћај

- надзор над привредним друштвима, односно другим правним лицима или предузетницима који граде објекат

- надзор над нерегистрованим субјектима

- надзор над лицима која обављају послове на пројектовању или грађењу објеката (пројектанти и извођачи)

1. **ИЗВЕШТАЈ О ПОЈЕДИНОСТИМА ИНСПЕКЦИЈСКОГ НАДЗОРА УТВРЂЕНИМ ЧЛАНОМ 44. ЗАКОНА О ИНСПЕКЦИЈСКОМ НАДЗОРУ (Сл. Гл. РС број 36/15,** **44/2018 - др.закон и 95/2018):**

**3.1 Превентивно деловање инспектора**

Приликом инспекцијског надзора над радом органа јединице локалне самоуправе надлежних за послове грађевинарства акценат се ставља на примену закона и других подзаконских аката код изградње објеката, техничког прегледа објеката и издавања употребне дозволе за изграђене објекте. Посебна пажња се посвећује контроли поштовања одредби Правилника о садржини и начину вршења техничког прегледа објекта, саставу комисије, садржини предлога комисије о утврђивању подобности објекта за употребу, осматрању тла и објекта у току грађења и употребе и минималним гарантним роковима за поједине врсте објеката. („Службени гласник РС“, број 27/2015 и 29/2016), од стране комисија за технички преглед објеката приликом сачињавања записника на основу ког надлежни орган издаје употребну дозволу.

Инспектори су извршили 22 службене саветодавне посете, у складу са чланом 13. став 2. Закона о инспекцијском надзору, у току 2018. године у циљу превентивног деловања инспекције, као и 9 надзора по предметима.

Циљ одржаних службених саветодавних посета је да се јединицама локалне самоуправе помогне и укаже на грешке, уколико постоје, које се дешавају приликом контроле приложене документације приликом издавања употребних дозвола и такође, на грешке у вршењу инспекцијских надзора општинских и градских грађевинских инспектора.

**3.2 Ниво усклађености пословања и поступања надзираних субјеката са законом и другим прописом, који се мери помоћу контролних листа**

Инспекцијски надзори над надзираним субјектима приликом изградње објеката су вршени коришћењем контролних листа које је Покрајинска грађевинска инспекција утврдила (22 контролне листе).

Од осталих активности у циљу превентивног деловања ови инспектори су у више наврата усмено предлагали да се усклади пословање и поступање надзираних субјеката са прописима.

**3.3 Ниво усклађености пословања и поступања надзираних субјеката са законом и другим прописом, који се мери помоћу контролних листа**

Користећи контролне листе у инспекцијском надзору Покрајинске грађевинске инспекције није утврђен „критичан“ ниво ризика.

Приликом контроле градилишта и надзираних субјеката, највећим делом је утврђен незнатан и низак ниво ризика, односно усклађености са прописима.

**3.4 Број откривених и отклоњених или битно умањених насталих штетних последица по законом заштићена добра, права и интересе (корективно деловање инспекције)**

Покрајински грађевински инспектори су у више наврата налагали мере за отклањање неправилности код надзираних субјеката, те је накнадним контролама утврђено да су се наложене мере у највећем броју случајева и спровеле.

**3.5 Број утврђених нерегистрованих субјеката и спроведе мерe**

Током контроле у 2018. години није било случајева нерегистрованих субјеката.

**3.6 Мере предузете ради уједначавања праксе инспекцијског надзора и њихово дејство**

Ради уједначавања праксе инспекцијског надзора Покрајински грађевински инспектори су предузимали следеће:

- током 2018. године вршен је инспекцијски надзор уз помоћ контролних листа;

- Издавани су записници са утврђеном формом и садржином која је проистекла из општег обрасца записника о инспекцијском надзору прописаном у Правилнику о општем обрасцу записника о инспекцијском надзору;

- сва решења су са истом формом издата надзираним субјектима са истим правним стандардима;

**3.7 Остварење плана и ваљаност планирања инспекцијског надзора, нарочито о односу редовних и ванредних инспекцијских надзора, броју редовних инспекцијских надзора који нису извршени и разлозима за то, као и о броју допунских налога за инспекцијски надзор**

Инспекцијски надзор у 2018. године је обављан у складу са Планом рада за 2018. годину који је састављен 2017. године, на који није било примедби. План рада је испуњен у целости и оствареност плана је у потпуности без одступања.

Од ступања на снагу Закона о инспекцијском надзору план инспекцијских надзора, на недељном нивоу остварен је у потпуности.

Такође, вршени су и ванредни инспекцијски прегледи по предметима, у прдвиђеном обиму.

**3.8 Ниво координације инспекцијског надзора са инспекцијским надзором кога врше друге инспекције**

Као и претходних година обављани су заједнички инспекцијски надзори са општинским и градским грађевинским инспекторима по пријавама завршетка израде темеља и објеката у конструктивном смислу.

**3.9 Материјални, технички и кадровски ресурси**

За теренски рад се користи један аутомобил старости четрнаест година, те је неопходна набавка новог теренско/друмског возила типа "Dacia duster" и сл.

За рад инспектора према Правилнику о легитимацији и опреми урбанистичког и грађевинског инспектора недостају између осталог: метар и ласерски метар, склерометар, ГПС уређај, преносни рачунар, пословна ташна, службена гардероба...

**3.10 Придржавање рокова прописаних за поступање инспекције**

Инспекцијски надзори су вршени у законски предвиђеним роковима, осим у случајевима када су пријаве непотпуне, па је потребно више времена за прикупљање чињеница за поступање.

**3.11 Законитости управних аката донетих у инспекцијском надзору (број другостепених поступака, њихов исход, број покренутих управних спорова и њихов исход)**

Током 2018. године није било другостепених поступака и управних спорова.

**3.12 Поступање у решавању притужби на рад инспекције, са исходима тог поступања, уз посебно истицање броја поднетих притужби и области рада на које су се односиле**

Инспектори немају информацију о евентуалним притужбама на рад у делокругу надлежности.

**3.13 Обуке и други облици стручног усавршавања инспектора:**

Инспектори су присуствовали организованим стручним радионицама које су се односиле на примену Закона о инспекцијском надзору и Закона о озакоњењу објеката.

**3.14 Иницијативе за измене и допуне закона и других прописа:**

Нема покренутих иницијатива за измену и допуну закона и других прописа.

**3.15 Мере и провере предузете у циљу потпуности и ажурности података у информационом систему:**

Не постоји информациони систем за рад грађевинских инспектора, осим дела који се односи на обједињену процедуру, где су се у законским роковима вршиле контроле темеља и завршетка објеката у конструктивном смислу.

**3.16 Стање у области извршавања поверених послова инспекцијских послова**

Инспекцијски надзор на територији АПВ се врши редовно и уредно по повереном овлашћењу.

**3.17 Исходи поступања правосудних орагана по захтевима за покретање прекршајног поступка, пријаве за привредни преступ и кривичне пријаве које је поднела инспекција**

Није било поднетих пријава у претходном периоду.

1. **ИНСПЕКЦИЈСКИ НАДЗОР**

Инспекцијски надзор над изградњом објеката за које дозволе за извођење радова издаје Покрајински секретаријат енергетику, грађевинарство и саобраћај

Чланом 172. Закона, АП Војводини је поверено вршење инспекцијског надзора над изградњом објеката за које грађевинску дозволу издаје Покрајински секретаријат енергетику, грађевинарство и саобраћај, као и надзор над радом градских и општинских грађевинских инспектора на територији АП Војводине.

Исто тако, у члану 11. став 1. тачка 4. Закона о утврђивању надлежности Аутономне покрајине Војводине („Службени гласник Републике Србије“, бр. 99/2009 и 67/2012 - одлука УС), прописано је да АП Војводина, преко својих органа, врши инспекцијски надзор у области изградње објеката, а у ставу 2. овог члана да се ови послови врше као поверени.

Према члану 41. Покрајинскe скупштинскe одлукe о покрајинској управи (''Службени лист АПВ'', број 34/14, 54/14 и 37/16) обављање наведених послова је у надлежности Покрајинског секретаријата за енергетику, грађевинарство и саобраћај.

У појединим поступцима инспекцијског надзора, када се утврде надлежности других инспекцијских органа (нпр. инспектора за државне путеве исл.) исти се о томе обавештавају ради предузимања мера из своје надлежности.

Изузетно, током 2018. године, пошто је на снази Закон о озакоњењу објеката („Службени гласник Републике Србије“ број 96/15 и 83/18) пописано је 82 објекта и с тим у вези донето је 18 решења.

Покрајинска грађевинска инспекција у свим градовима и општинама на територији АП Војводине врши инспекцијски надзор над радом органа који су надлежни за послове грађевинске инспекције.

Приликом инспекцијског надзора над радом органа јединице локалне самоуправе надлежних за послове грађевинарства акценат се ставља на примену закона и других подзаконских аката код изградње објеката, техничког прегледа објеката и издавања употребне дозволе за изграђене објекте. Посебна пажња се посвећује контроли поштовања одредби Правилника о садржини и начину вршења техничког прегледа објекта, саставу комисије, садржини предлога комисије о утврђивању подобности објекта за употребу, осматрању тла и објекта у току грађења и употребе и минималним гарантним роковима за поједине врсте објеката. („Службени гласник РС“, број 27/2015 и 29/2016), од стране комисија за технички преглед објеката приликом сачињавања записника на основу ког надлежни орган издаје употребну дозволу.

**4.1. ОТВОРЕНА ПИТАЊА УТВРЂЕНА ПРИ ИНСПЕКЦИЈСКИМ НАДЗОРИМА**

Основно питање је да се из године у годину смањује број грађевинских инспектора по општинама и градовима и то првенствено због неадекватне награђености за обављање послова, односно изузетно ниских плата које су испод републичког просека, као и неисплаћивања теренског додатка, неадекватне опреме и проблема незаштићености у сваком погледу.

**Подаци о раду инспектора у 2018. години дати су у следећој табели:**

|  |  |
| --- | --- |
| Запримљени предмети | 177 |
| Решени и архивирани предмети | 170 |
| Записници | 68 |
| Контролисане употребне дозволе | 40 |
| Контролне листе | 22 |
| Службене белешке | 55 |
| Пописани објекти по Закону о озакоњењу | 82 |
| Решења о рушењу | 18 |
| Дописи (налози, обавештења, пожурнице, позиви...) | 117 |
| Контроле у општинским органима и по предметима | 31 |
| Објекти/градилишта - предмет инспекцијског надзора | 22 |
| Усмене расправе | 18 |

**ПРЕДЛОГ**

Покрајинска влада, на \_\_\_\_\_\_ седници, одржаној \_\_\_\_\_\_\_\_ 2019. године, размотрила je **ИНФОРМАЦИЈУ О ИНСПЕКЦИЈСКОМ НАДЗОРУ ПОКРАЈИНСКЕ ГРАЂЕВНСКЕ ИНСПЕКЦИЈЕ У 2018. ГОДИНИ** и донела следећи

**З А К Љ У Ч А К**

1. Усваја се ИНФОРМАЦИЈА О ИНСПЕКЦИЈСКОМ НАДЗОРУ ПОКРАЈИНСКЕ ГРАЂЕВНСКЕ ИНСПЕКЦИЈЕ У 2018. ГОДИНИ.