**Предмет: Годишњи извештај инспекције безбедности пловидбе за 2018. годину**

**Сектор надзора**

Инспекцијски надзор безбедности пловидбе је у 2018. године реализован надзором субјеката који подлежу обавезама примене Закона о пловидби и лукама на унутрашњим водама („Службени гласник РС”, број 73/10, 121/12, 18/15, 96/15 – др. закон, 92/16 и 104/16 – др. закон, 113/17 – др. закон и 41/18) и Закона о трговачком бродарству („Сл. гласник РС“, бр. 96/15), као и из њих изведених подзаконских аката, на државним водним путевима на територији АП Војводине, што чини 527,5 km категоризованог водног пута према Правилнику о категоризацији државних водних путева („Сл. гласник РС“, бр. 115/13). Инспекцијски надзор се обавља на основу чл. 31 Закона о утврђивању надлежности Аутономне покрајине Војводине („Сл. гласник РС“, бр. 99/2009) и чл. 7. став. 2. Закона о пловидби и лукама, као поверени послови. Инспекцијски надзор безбедности пловидбе, у одељењу инспекцијског надзора у саобраћају и грађевини Покрајинског секретаријата за енергетику, грађевинарство и саобраћај, врши један инспектор.

Поред категоризованих државних водних путева, инспекцијски надзор је извршаван и на осталим некатегоризованим унутрашњим водама на територији АП Војводине, на којима се обавља пловидба и активности који су у складу са меродавним законима предмета инспекцијског надзора.

**Предмет надзора**

Предмет надзора је изведен из Закона о пловидби и лукама на унтрашњим водама и Закона о трговачком бродарству, као и подзаконским актима изведеним из наведених закона, према следећем:

* Инспекцијски надзор стања водног пута и објеката безбедности пловидбе;
* Инспекцијски надзор пристаништа за сопствене потребе и привремених претоварних места;
* Инспекцијски надзор регистрационог стања пловила и исправности бродских исправа и књига;
* Инспекцијски надзор овлашћења и исправа укрцаних чланова посаде пловила;
* Инспекцијски надзор плутајућих објеката.

У складу са наведеним предметима надзора, установљене су и оглашене контролне листе субјеката надзора.

**Планирани редовни инспекцијски надзор:**

Планирани контролни инспекцијски надзор се спроводи на активним каналским бродским преводницама Бечеј, Куцура, Богојево, Нови Сад, Српски Милетић, Сомбор, Кајтасово, Ботош, Нови Бечеј и Стајићево. Стање бродске преводнице Нови Бечеј – брана, као инфраструктурног дела ХсДТД на водном путу реке Тисе на коме се спроводи међународни режим пловидбе, контролише се у здруженим активностима са републичком инспекцијом безбедности пловидбе.

Стање бродских преводница које су тренутно неактивне за пловидбу и тежишно се користе за регулацију водног режима: Врбас, Мали Стапар, Бездан, Шебешфок, Клек и Српски Итебеј.и Панчево, се по потреби контролише у здруженим активностима са водном инспекцијом. Током 2018. године нису контролисане бродске преводнице из ове групе.

Стање пристанишне инфраструктуре и претоварне делатности се контролише на 14 тренутно активних локација унутар Хидросистема ДТД.

Стање и законитост рада и употребе плутајућих објеката се надзире у местима Рума (Борковачко језеро – 4 објекта), Каравуково, Кула, Врбас, Зрењанин (2 објекта) и Палић. Поред наведених плутајућих објеката намењених за туристичко угоститељску делатност, надзиру се и два субјекта која врше услуге издавања педалина и чамаца за привредну делатност - рекреацију (Зобнатица и Палић).

Плански редовни контролни инспекцијски надзор пловила за превоз путника обавља се на локацијама заштићених подручја природе Царска Бара, Јегричка (чамци за привредну делатност - превоз путника) и Засавица (путнички брод).

На акваторији рудника за подводну експлоатацију угља Ковин обавља се инспекцијски надзор на 2 техничка пловна објекта – багера, као и на транспортним пловилима ангажованим на предметној акваторији.

Инспекцијски надзор Пристанишне делатности и рада плутајућих објеката се спроводи у форми здружених инспекција, са органима републичке инспекције безбедности пловидбе, водне инспекције, финансијске инспекције, по потреби и другим инспекцијским органима (грађевинска, инспекција за минералне сировине и друге), као и инспекцијским органима локалних самоуправа.

**Реализација инспекцијског надзора у 2018. години**

У извештајном периоду је извршено укупно 57 поступка инспекцијског надзора:

- **редовни инспекцијски надзор:** 14 поступака, од којих је 1 извршен у форми здружене инспекције;

- **ванредни инспекцијски надзор:** 15 поступака, од којих је 4 извршено у форми здружене инспекције;

- **контролни надзор:** 21 поступак, од којих је 7 извршено у форми здружене инспекције;

- **саветодавне посете:** 7 саветодавних посета по захтевима субјеката инспекцијског надзора, јавних предузећа, органа локалних самоуправа и других органа.

Кроз поступак извршења инспекцијског надзора сачињена су 29 записника, од којих је 13 записника са наложеним мерама, а кроз 16 записника без наложених мера је констатовано стање у предмету инспекције. Донето је 9 решења инспектора, од којих је за 2 покренут поступак решавања у другостепеном органу. Сачињено је 28 службених белешки по извршеним светодавним посетама и утврђивању стања пловног пута и објеката безбедности пловидбе, као и по закључењу поступка након извршења наложених мера. У извештајном периоду је покренут један поступак за привредни преступ, који је кроз истражни поступак преведен у кривични поступак.

Поступак здруженог инспекцијског надзора је извршен кроз заједнички инспекцијски надзор са водном инспекцијом, републичком инспекцијом безбедности пловидбе и покрајинском инспекцијом за телекомуникације. Саветодавне посете у 5 локалних самоуправа су такође организоване у форми заједничког инспекцијског надзора.

**Збирни извештај инспекције безбедности пловидбе за изражен у индикаторима:**

|  |  |  |  |  |  |  |
| --- | --- | --- | --- | --- | --- | --- |
| **ТЕРЕНСКИ РАД – БРОЈ ПОСТУПАКА ИНСПЕКЦИЈСКОГ НАДЗОРА** | | **БРОЈ ПРЕДУЗЕТИХ МЕРА – УТВРЂЕНИХ НЕПРАВИЛНОСТИ** | | | | |
| Контрола са записником | Контрола са службеном белешком и саветодавне посете |
| Број донетих записника (са наложеним мерама и без наложених мера – УКУПНО) | Број донетих сл. белешки | БР. МЕРА  Решење са прекршајном пријавом | БР. МЕРА  Само  Решење | БР. МЕРА  Само пријава  (прекршајна или кривична или привредни преступ) | БР. МЕРА  Само препорука  (чл.13.ст.7 Закона о инсп. надзору) | БР. МЕРА  Записник са наложеном мером  (када нема даљег управног поступка, али постоји мера) |
| КЗ=29 | КБ=28 | РП= | Р=9 | П=1 | ПР= | ЗМ=13 |
| **ТР=57** | | **ПМ=23** | | | | |

**Инспекцијски надзор током 2018. године анализиран према Чл. 44. Закона о инспекцијском надзору**

**Превентивно деловање инспектора**

Кроз извршен инспекцијски надзор током године, код 21 субјекта надзора су наложене мере о отклањању утврђених недостатака, кроз 13 записника са наложеним мерама и 9 решења.

**Обавештавање јавности, пружању стручне и саветодавне подршке надзираним субјектима**

Извршено је 7 службених саветодавних посета, у складу са чланом 13. став 2. Закона о инспекцијском надзору, у циљу превентивног деловања инспекције. Од наведених саветодавних посета 3 су се односиле на координацију рада и усклађивање са законским актима у односу на органе локалних самоуправа и других органа управе, једна је извршена по питањима из делокруга рада јавних предузећа, а 3 су спроведене на захтев субјеката инспекцијског надзора заинтересованих за обављање делатности из делокруга меродавних закона инспекцијског надзора. Саветодавне посете су реализоване у форми заједничког наступа више инспекцијских и управних органа.

**Ниво усклађености пословања и поступања надзираних субјеката са законом**

На основу 5 установљених контролних листа, у поступку инспекцијског надзора код 21 контролисаног субјекта су утврђени недостаци, на основу којих је издато 13 налога записником и 9 решења за отклањање недостатака. Кроз извршење 29 поступака редовног и контролног инспекцијског надзора, нису утврђене неусклађености са меродавним прописима.

**Корективно деловање инспекције**

Корективно деловање је спроведено у извршењу 22 поступака инспекцијског надзора, од којих је 9 корективна поступака спроведено у форми решења, док је 13 корективних поступака спроведено путем записником наложених мера.

**Нерегистровани субјекти и мере спроведене према њима**

Нерегистровани субјекти су у извештајном периоду контролисани у 2 случаја посебног инспекцијског надзора и 2 ванредног инспекцијског надзора (по основу пријаве) и односили су се на поступак надзора регистрације техничких пловних објеката и плутајућих објеката. Мере које су предузете у поступку су код нерегистрованих субјеката спроведене путем издатих решења.

**Мере предузете ради уједначавања праксе инспекцијског надзора и њихово дејство**

Мере које су предузете у циљу уједначавања праксе инспекцијског надзора усмерене су на усаглашавање свих образаца, планских докумената и методологије рада са републичким инспекторима безбедности пловидбе. Усаглашеност, квалитет и ефикасност инспекцијског надзора се у току године константно унапређује и кроз перманентну обуку инспектора унутар организационе јединице у Секретаријату, као и кроз друге видове организоване обуке.

**Остварење плана**

План за извештајни период је реализован у нивоу од 95% од планираног инспекцијског надзора. Није реализован редовни инспекцијски надзор објекта безбедности пловидбе – бродска преводница (Кајтасово), као и надзор бродских преводница које су тренутно у примарној функцији устава. Ван планираних активности је извршено 15 поступака ванредног инспекцијског надзора, од којих 2 поступка посебног инспекцијског надзора. На основу броја извршених поступака ванредног надзора и уз извршене саветодавне посете може се констатовати да је ниво извршења планираног Годишњег плана испуњен.

**Координација инспекцијског надзора са инспекцијским надзором кога врше друге инспекције**

У извештајном периоду је реализовано 12 поступака у форми здруженог инспекцијског надзора, од којих је 5 извршено уз водну инспекцију и инспекцију за телекомуникације, као носиоца поступка надзора. У 7 поступака заједничког инспекцијског надзора са републичком инспекцијом безбедности пловидбе инспектор је, у складу са повереним надлежностима, спроводио поступак у својству носиоца поступка. Извршење 7 саветодавних посета је спроведено такође у форми заједничког инспекцијског наступа са другим инспекцијским и управним органима.

**Материјални, технички и кадровски ресурси**

Инспекцијски надзор безбедности пловидбе је у извештајном периоду на подручју надлежности извршавао један инспектор коришћењем материјалних средстава у оквиру одељења инспекцијског надзора.

**Придржавање рокова прописаних за поступање инспекције**

Током 2018. године нису евидентирана одступања законом прописаних рокова инспекције. Такође није било ни већих одступања у годишњим планом предвиђеним роковима и оквирним терминима реализације инспекцијског надзора.

**Законитост управних аката донетих у инспекцијском надзору**

У извештајном периоду су поднете 2 жалбе на донета решења, које су у складу са Законом о општем управном поступку („Сл. гласник РС“, бр. 18/2016) достављена и тренутно су у поступку решавања пред надлежним другостепеним органом.

**Притужбе на рад инспекције**

У извештајном периоду нису регистроване притужбе на рад инспектора.

**Обуке и други облици стручног усавршавања инспектора**

Током 2018. године инспектор је похађао обуке кроз семинаре по теми прораде Закона о општем управном поступку и Закона о инспекцијском надзору. Инспектор је присуствовао саветовањима: конференција „Безбедност саобраћаја у локалу“ и конференцији „Дани инспекције“. У току године инспектор је присуствовао и презентацији „Дани Луке Констанца у Београду“ и конференцији у оквиру ЕУ пројекта „DBS Gateway Region“, у организацији ТФ Нови Сад, департман за саобраћај. Инспектор је активно учествовао у активностима организованим поводом Сајма саобраћаја у Новом Саду и реализацији здружених инспекција и других пратећих активности са републичком саобраћајном инспекцијом и инспекторима Републике Српске организованим у Новом Саду и Зворнику (Р. Српска).

**Иницијативе за измене и допуне закона и других прописа**

Инспектор је у извештајном периоду активно учествовао у раду Групације за транспорт опасних роба ПКВ у активностима израде предлога измена Закона о транспорту опасних роба. У оквиру рада у Секретаријату инспектор је наставио активности у поступку покретања израде Просторног плана подручја посебне намене пловне каналске мреже Хс ДТД. Инспектор је кроз препоруке и јавну расправу учествовао у активирању даљег поступка категоризације унутрашњих вода на којима се одвија пловидба.

**Мере и провере предузете у циљу потпуности и ажурности података у информационом систему**

Током 2017. године су за потребе инспекцијског надзора тежишно коришћене базе података Управе за утврђивање способности бродова за пловидбу, као и базе података превођења пловила на бродским преводницама Хс ДТД, ЈВП „Воде Војводине“. На основу коришћених података и увида на терену нису утврђена одступања од стања коришћене базе података. У складу са утврђеним стањем су и другим повезаним инспекцијским органима и органима управе, достављани подаци у циљу ажурирања сопствене базе података, или вођења поступака из надлежности.

**Стање у области извршавања поверених послова инспекцијског надзора**

На основу увида кроз инспекцијски надзор и периодичних анализа може се закључити да је обим транспорта на државним водним путевима на територији АП Војводине, као подручју надлежности поверених инспекцијских послова у овој области, на нивоу вишегодишњег просека. У извештајном периоду на подручју надлежности регистрована су два ванредна догађаја (механичко оштећење капије бродске преводнице у Богојеву, које није узроковано пловидбеним активностима и оштећење ванбродског мотора – шотела на моторном теретњаку „Батина“, у току маневра упловљења у каналско пристаниште). Регистровани ванредни догађаји нису узроковани непоштовањем законских одредаба од стране субјеката надзора, а за последицу су имали мању материјалну штету по власнике - управљаче објеката.

**Исходи поступања правосудних органа по захтевима за покретање законских поступака**

Поступак покренут за привредни преступ је у истражном поступку преведен у кривичан поступак за дело кријумчарења и тренутно је у судском поступку.

Инспектор безбедности пловидбе

Иван Јовановић